
Република Србија
УСТАВНИ СУД
Број: Уж-2373/2019
______ 2024. године	
Б е о г р а д


Уставни суд, Велико веће, у саставу: председник Суда Снежана Марковић, председник Већа, и судије Весна Илић Прелић, др Драгана Коларић, др Тамаш Корхец (Korhecz Tamás), Гордана Ајншпилер Поповић, др Владан Петров, др Тијана Шурлан и Мирослав Николић, чланови Већа, у поступку по уставној жалби Р. Р. из Апатина, на основу члана 167. став 4. у вези са чланом 170. Устава Републике Србије, на седници Већа одржаној 21. децембра 2023. године, донео је

О Д Л У К У

	1. Усваја се уставна жалба Р. Р. и утврђује да је решењем Прекршајног апелационог суда – Одељење у Новом Саду Прж. 28119/18 од 16. јануара 2019. године подносиоцу уставне жалбе повређено право на правично суђење, зајемчено одредбом члана 32. став 1. Устава Републике Србије.
	2. Поништава се решење Прекршајног апелационог суда – Одељење у Новом Саду Прж. 28119/18 од 16. јануара 2019. године и одређује да исти суд донесе нову одлуку о жалби браниоца подносиоца уставне жалбе – адвоката Ж. Р. изјављеној против решења Прекршајног суда у Сомбору – Одељење у Апатину Пр. 5873/17 од 3. децембра 2018. године.
	3. Одбацује се захтев подносиоца уставне жалбе за накнаду материјалне штете и за накнаду трошкова поступка пред Уставним судом.

О б р а з л о ж е њ е

1. Р. Р. из Апатина поднео је Уставном суду, 7. марта 2019. године, преко пуномоћника Ж. Р. и А. Л, адвоката из Апатина, уставну жалбу против решења Прекршајног суда у Сомбору – Одељење у Апатину Пр. 5873/17 од 3. децембра 2018. године и решења Прекршајног апелационог суда – Одељење у Новом Саду Прж. 28119/18 од 16. јануара 2019. године, због повреде права из члана 32. став 1, члана 33. ст. 4, 5. и 8, члана 34. ст. 1. и 2. и члана 36. Устава Републике Србије.
	2. Сагласно одредби члана 170. Устава Републике Србије, уставна жалба се може изјавити против појединачних аката или радњи државних органа или организација којима су поверена јавна овлашћења, а којима се повређују или ускраћују људска или мањинска права и слободе зајемчене Уставом, ако су исцрпљена или нису предвиђена друга правна средства за њихову заштиту.
	У току поступка пружања уставносудске заштите, поводом испитивања основаности уставне жалбе у границама истакнутог захтева, Уставни суд утврђује да ли је у поступку одлучивања о правима и обавезама подносиоца уставне жалбе повређено или ускраћено његово Уставом зајемчено право или слобода.
	3. Уставни суд је, у спроведеном претходном поступку, из достављене документације уз уставну жалбу, између осталог, утврдио:
- да су против окривљеног, овде подносиоца уставне жалбе, 26. октобра 2017. године издата три прекршајна налога бр. 00007, 00009 и 00011, због прекршаја из члана 12. став 1. тачка 6. и члана 25. став 1. тач. 1. и 2. Одлуке о такси превозу путника на територији општине Апатин („Службени лист општине Апатин“, бр. 1/16 и 2/17);
- да је подносилац 7. децембра 2017. године доставио Прекршајном суду у Сомбору – Одељење у Апатину поднесак насловљен као захтев за судско одлучивање, а који је својеручно потписао; уз поднесак је приложио и оригинале прекршајних налога;
- да је оспореним решењем Прекршајног суда у Сомбору – Одељење у Апатину Пр. 5873/17 од 3. децембра 2018. године одбачен захтев за судско одлучивање по издатим прекршајним налозима бр. 00007, 00009 и 00011 од 26. октобра 2017. године;
У образложењу оспореног решења је, између осталог, наведено да је „суд увидом у поднете прекршајне налоге, утврдио да су исти издати дана 26. октобра 2017. године, те да прекршајни налози нису потписани од стране Р. Р, те је суд применом члана 176. став 1. Закона о прекршајима исте одбацио.  
- да је оспореним решењем Прекршајног апелационог суда – Одељење у Новом Саду Прж. 28119/18 од 16. јануара 2019. године одбијена као неоснована жалба, а решење Прекршајног суда у Сомбору – Одељење у Апатину Пр. 5873/17 од 3. децембра 2018. године је потврђено.
4. Уставни суд је, на седници одржаној 6. априла 2023. године, донео одлуке Уж-7921/2019 и Уж-12922/20 којима је усвојио уставне жалбе И. Н. и Д. З. и утврдио да је решењем Прекршајног апелационог суда Прж. 14423/19 од 4. јула 2019. године подносиоцу И. Н, а решењем Прекршајног апелационог суда – Одељења у Нишу Прж. 23173/20 од 19. новембра 2020. године подносиоцу Д. З. повређено право на приступ суду гарантовано чланом 32. став 1. Устава Републике Србије. Истим одлукама Уставни суд је наложио Прекршајном апелационом суду да, донесе нове одлуке о жалбама подносилаца уставне жалбе изјављеним против првостепених решења.
	 Даље, Уставни суд је из садржине уставне жалбе и на основу увида у приложене доказе, утврдио следеће:
	- да су наводи уставне жалбе којима се указује на повреду означених уставних права у основи истоветни наводима који су изнети у уставним жалбама поводом којих је Уставни суд одлучивао у предметима Уж-7921/2019 и Уж-12922/2020;
	- да су разлози на којима се заснивају оспорена решења садржани и у образложењима судских одлука које су оспорене у предметима Уж- 7921/2019 и Уж-12922/2020;
	- да је подносилац уставне жалбе у прекршајном поступку који је претходио уставносудском, био у суштински битно истоветној чињеничној и правној ситуацији као и подносиоци уставних жалби у предметима Уж-7921/2019 и Уж-12922/2020. 
	Полазећи од свега наведеног, Уставни суд је оценио да је оспореним решењем Прекршајног апелационог суда – Одељење у Новом Саду Прж. 28119/18 од 16. јануара 2019. године подносиоцу уставне жалбе повређено право на правично суђење, гарантовано чланом 32. став 1. Устава. Оваква одлука је утемељена на разлозима датим у образложењу одлука Уставног суда Уж-7921/2019 и Уж-12922/20 од 6. априла 2023. године, које су објављене на веб-сајту Уставног суда (www.ustavni.sud.rs).
	На основу изложеног и одредаба члана 89. ст. 1. и 2. Закона о Уставном суду („Службени гласник РС“, бр. 109/07, 99/11, 18/13 – Одлука УС, 40/15 – др. закон, 103/15, 10/23 и 92/23), Уставни суд је уставну жалбу усвојио, поништио оспорено решење Прекршајног апелационог суда – Одељење у Новом Саду Прж. 28119/18 од 16. јануара 2019. године и одредио да се донесе нова одлука по жалби коју је бранилац подносиоца уставне жалбе – адвокат Ж. Р. изјавио против решења Прекршајног суда у Сомбору – Одељење у Апатину Пр. 5873/17 од 3. децембра 2018. године.
	5. Имајући у виду да је Уставни суд усвојио уставну жалбу, утврдио повреду права из члана 32. став 1. Устава, те поништио оспорено решење Прекршајног апелационог суда – Одељење у Новом Саду Прж. 28119/18 од 16. јануара 2019. године, то је у тачки 3. изреке одбацио захтев подносиоца уставне жалбе за накнаду материјалне штете. 
	У погледу захтева подносиоца уставне жалбе за накнаду трошкова поступка пред Уставним судом, Уставни суд подсећа да је у својој досадашњој пракси више пута разматрао наведено питање, те да је заузео начелан став да у смислу члана 6. Закона о Уставном суду, нема основа за накнаду трошкова поступка пред Уставним судом, а да у конкретном случају не постоје било какве изузетне и посебне околности које би оправдале другачију примену члана 6. став 2. Закона о Уставном суду (видети пресуду у предмету Европског суда за људска права Драган Ковачевић против Хрватске, број представке 49281/15 од 12. маја 2022. године, став 83.). Стога је Суд одбацио и захтев за накнаду трошкова поступка пред Уставним судом, решавајући као у тачки 3. изреке.
6. Полазећи од свега  изнетог, Уставни суд је, на основу одредаба члана 42б став 1. тачка 1), члана 45. тачка 9) и члана 47. став 2. Закона о Уставном суду, као и члана 89. Пословника о раду Уставног суда ("Службени гласник РС", број 103/13), донео Одлуку као у изреци.
	

ПРЕДСЕДНИК ВЕЋА
Снежана Марковић, с.р.


За тачност отправка:

